Title: กฎกระทรวง ฉบับที่ 2 (พ.ศ. 2511) ออกตามความในพระราชบัญญัติคณะสงฆ์ พ.ศ. 2505

กฎกระทรวง
ฉบับที่ ๒ (พ.ศ.
๒๕๑๑)
ออกตามความในพระราชบัญญัติคณะสงฆ์
พ.ศ. ๒๕๐๕[๑]

อาศัยอำนาจตามความในมาตรา
๖ และมาตรา ๔๐ แห่งพระราชบัญญัติคณะสงฆ์ พ.ศ. ๒๕๐๕
รัฐมนตรีว่าการกระทรวงศึกษาธิการออกกฎกระทรวงไว้ ดังต่อไปนี้

ข้อ
๑ 
การได้ทรัพย์สินมาเป็นศาสนสมบัติของวัด ให้ลงทะเบียนทรัพย์สินของวัดไว้เป็นหลักฐาน
และเมื่อต้องจำหน่ายทรัพย์สินนั้นไม่ว่าด้วยเหตุใด ให้จำหน่ายออกจากทะเบียนนั้น
โดยระบุเหตุแห่งการจำหน่ายไว้ด้วย
การได้มาซึ่งที่ดินหรือสิทธิอันเกี่ยวกับที่ดิน
เมื่อได้จดทะเบียนการได้มาตามกฎหมายแล้ว สำหรับวัดในเขตจังหวัดพระนครและจังหวัดธนบุรี
ให้ส่งหลักฐานการได้มาไปเก็บรักษาไว้ที่กรมการศาสนา สำหรับวัดในเขตจังหวัดอื่น
ให้ส่งไปเก็บรักษาไว้ ณ ที่ทำการศึกษาธิการจังหวัดนั้น

ข้อ
๒ 
การกันที่ดินซึ่งเป็นที่วัดให้เป็นที่จัดประโยชน์จะกระทำได้ก็ต่อเมื่อกรมการศาสนาเห็นชอบ
และได้รับอนุมัติจากมหาเถรสมาคม

ข้อ
๓  การให้เช่าที่ดินหรืออาคาร
ให้เจ้าอาวาสจัดให้ไวยาวัจกร หรือผู้จัดประโยชน์ของวัดซึ่งเจ้าอาวาสแต่งตั้ง
ทำทะเบียนทรัพย์สินที่จัดประโยชน์ ทะเบียนผู้เช่าหรือผู้อาศัยไว้ให้ถูกต้อง
และให้เก็บรักษาทะเบียนและหนังสือสัญญาเช่าไว้เป็นหลักฐานที่วัดหรือจะฝากกรมการศาสนาให้เก็บรักษาไว้ก็ได้

ข้อ
๔  การให้เช่าที่ธรณีสงฆ์
ที่กัลปนาหรือที่วัดที่กันไว้เป็นที่จัดประโยชน์
ที่มีกำหนดระยะเวลาการเช่าเกินสามปี
จะกระทำได้ก็ต่อเมื่อได้รับความเห็นชอบจากกรมการศาสนา

ข้อ
๕  การเก็บรักษาเงินของวัดในส่วนที่เกินสามพันบาทขึ้นไป
ให้เก็บรักษาโดยฝากกรมการศาสนา จังหวัด อำเภอ หรือธนาคาร
หรือนิติบุคคลที่กรมการศาสนาให้ความเห็นชอบ  ทั้งนี้ ให้ฝากในนามของวัด
การดูแลรักษาและจัดการเงินการกุศลที่มีผู้บริจาค
ให้เป็นไปตามความประสงค์ของผู้บริจาค

ข้อ
๖  ให้เจ้าอาวาสจัดให้ไวยาวัจกรหรือผู้จัดประโยชน์ของวัดซึ่งเจ้าอาวาสแต่งตั้งทำบัญชีรับจ่ายเงินของวัด
และเมื่อสิ้นปีปฏิทิน ให้ทำบัญชีแสดงเงินรับเงินจ่ายและเงินคงเหลือ  ทั้งนี้ ให้เจ้าอาวาสตรวจตราดูแลให้เป็นไปโดยเรียบร้อยและถูกต้อง

ข้อ
๗  ในกรณีที่วัด เจ้าอาวาส ไวยาวัจกร
หรือผู้จัดประโยชน์ของวัดถูกฟ้อง หรือถูกหมายเรียกเข้าเป็นโจทก์ร่วมหรือจำเลยร่วม
ในเรื่องที่เกี่ยวกับการดูแลรักษาและจัดการ
ศาสนสมบัติของวัด
ให้เจ้าอาวาสแจ้งต่อกรมการศาสนาหรือศึกษาธิการจังหวัดที่วัดตั้งอยู่ทราบไม่ช้ากว่าห้าวัน
นับแต่วันรับหมาย

ข้อ
๘  ให้กรมการศาสนากำหนดแบบทะเบียน บัญชีแบบสัญญา
และแบบพิมพ์อื่น ๆ และให้คำแนะนำการปฏิบัติแก่วัดเกี่ยวกับการดูแลรักษาและจัดการศาสนสมบัติของวัด
 ทั้งนี้ เพื่อให้เป็นไปตามกฎกระทรวงนี้

ให้ไว้
ณ วันที่ ๑๐ ตุลาคม พ.ศ. ๒๕๑๑
หม่อมหลวงปิ่น
 มาลากุล
รัฐมนตรีว่าการกระทรวงศึกษาธิการ

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่พระราชบัญญัติคณะสงฆ์ พ.ศ.
๒๕๐๕ ระบุให้การดูแลรักษาและจัดการศาสนสมบัติของวัด ให้เป็นไปตามกฎกระทรวง
จึงต้องออกกฎกระทรวงเพื่อกำหนดวิธีการปฏิบัติและเพื่อให้การจัดการศาสนสมบัติของวัด
ได้เป็นไปโดยเรียบร้อย

ปาจรีย์/ปรับปรุง
๓๑ สิงหาคม ๒๕๔๙

ธมณณัฏฐ์/ปรับปรุง
๕ มีนาคม ๒๕๖๒

[๑] ราชกิจจานุเบกษา
เล่ม ๘๕/ตอนที่ ๙๘/หน้า ๗๘๘/๒๙ ตุลาคม ๒๕๑๑